হোয়াইট হাউসের কাছে চলল এলোপাথাড়ি গুলি, চরম হুঁশিয়ারি ট্রাম্পের

ওয়েব ডেস্ক: হোয়াইট হাউসের (White House) কয়েক ব্লক দূরে ডাউনটাউন এলাকায় এলোপাথাড়ি গুলি চলল (White House Shooting)। বৃহস্পতিবার ভোররাতে এক অজ্ঞাতপরিচয় বন্দুকবাজের এলোপাথাড়ি গুলি চালায়। এই ঘটনায় এলাকায় চরম চাঞ্চল্য ছড়িয়েছে। মেট্রোপলিটন পুলিশ (Metropolitan Police) ইতিমধ্যেই একজন সন্দেহভাজনকে গ্রেফতার করেছে। গুরুতর জখম হয়েছেন এলাকায় মোতায়েন দুই ন্যাশনাল গার্ড সদস্য। আশঙ্কাজনক অবস্থায় চিকিৎসাধীন রয়েছেন তাঁরা। ঘটনায় কড়া প্রতিক্রিয়া জানিয়েছেন মার্কিন প্রেসিডেন্ট ডোনাল্ড ট্রাম্প (Donald Trump)। মার্কিন প্রেসিডেন্ট গর্জে উঠে জানিয়েছেন, অপরাধীকে রেয়াত করা হবে না।

জানা গিয়েছে, হোয়াইট হাউসের কাছাকাছি এলাকায় টহল দেওয়ার সময় দুই ন্যাশনাল গার্ড সদস্যকে লক্ষ্য করে গুলি চালান ওই বন্দুকবাজ। ন্যাশনাল গার্ড সদস্যরাও পাল্টা গুলি চালালে এলাকায় রীতিমতো গুলির লড়াই শুরু হয়ে যায়। ইতিমধ্যে এক সন্দেহভাজনকে গ্রেফতার করেছে মেট্রোপলিটন পুলিশ। গুলি লাগায় চিকিৎসার জন্য হাসপাতালে নিয়ে যাওয়া হয়েছে তাঁকেও। ওয়াশিংটনের মেয়র মুরিয়েল বাউসার বলেছেন, ‘‘এটি একটি পরিকল্পিত হামলা ছিল। অভিযুক্তকে গ্রেফতার করা হয়েছে।’’ আহত দুই ন্যাশনাল গার্ড সদস্যকে হাসপাতালে ভর্তি করানো হয়েছে। আহত দুই ব্যক্তি ওয়েস্ট ভার্জিনিয়া স্টেট ন্যাশনাল গার্ডের সদস্য।

আরও পড়ুন: হংকংয়ের হাউজিং কমপ্লেক্সের ৭টি বহুতলে ভয়াবহ অগ্নিকাণ্ড, মৃত কমপক্ষে ১৩

ঘটনার সময় প্রেসিডেন্ট ডোনাল্ড ট্রাম্প (Donald Trump) থ্যাঙ্কসগিভিং উদযাপন করতে ফ্লোরিডায় থাকলেও, তাঁকে সঙ্গে সঙ্গে পুরো ঘটনার কথা জানানো হয়। হোয়াইট হাউসের প্রেস সচিব ক্যারোলিন লেভিট নিশ্চিত করেন যে প্রেসিডেন্ট এই ঘটনার ওপর নজর রাখছেন। ঘটনার পরেই ট্রাম্প তাঁর ট্রুথ সোশ্যাল (Truth Social) প্ল্যাটফর্মে কড়া হুঁশিয়ারি দিয়ে লেখেন, “দুই ন্যাশনাল গার্ড সদস্যের চিকিৎসা চলছে। যিনি গুলি চালিয়েছেন, তিনিও গুরুতর আহত। তবে তাঁকে ছাড়া হবে না। বড় মূল্য চোকাতে হবে। আমি আমেরিকার প্রেসিডেন্ট হিসাবে আমাদের ন্যাশনাল গার্ড, সেনা এবং পুলিশের সমস্ত সদস্যের পাশে আছি।”

অন্য খবর দেখুন